প্রথমত, বার্মা কিংবা অন্য কোন অঞ্চলে চাকমারা স্বাধীন জাতি হিসেবে ছিল কিনা তা নিশ্চিত হওয়া না গেলেও গবেষক জামাল উদ্দিনের গবেষণায় নিশ্চিতভাবে প্রমাণিত হয়েছে যে, তারা বাংলাদেশের পার্বত্যাঞ্চলে কখনোই স্বাধীন জাতি হিসেবে পরিচিত ছিল না। তাছাড়া চাকমাদের মধ্যে কখনো কেউ এই অঞ্চলে রাজত্ব করা তো দূরের কথা এই অঞ্চলে তাদের মধ্যে কেউ জমিদারীও করেনি। দ্বিতীয়ত, বৃটিশদের আগমনের প্রাক্কালে এই অঞ্চলের জমিদারী মোগলদের হাতেই ছিল। তৃতীয়ত, মোগল পরিবারে জমিদারীর প্রকৃত হকদার হোসেন খাঁকে বঞ্চিত করার জন্য এই পরিবারের একটি পক্ষই বৃটিশদের ডেকে এনে এই অঞ্চকে তাদের শাসনাধীনে নিয়ে যেতে সহায়তা করেছিল। দেবাশীষ রায় একজন উচ্চ শিক্ষিত এবং রাজপরিবারের উত্তরাধিকার হিসেবে এইসবের কিছুই জানেন না, এটা ভাবা বোকামীই হবে। আর তিনি যে ইতিহাস পাঠের কথা উল্লেখ করেছেন, তাও রচিত হয়েছিল চাকমা রাজপরিবারের অন্দর মহলের তত্ত্বাবধানেই। তাই শুধু ইতিহাস পাঠের দোহাই দিয়ে সত্যকে আড়াল করাও ধোপে টেকে না। কেননা যে জমিদারী নিয়ে শতাধিক বছর ধরে প্রতিপক্ষের সাথে মামলা-মোকদ্দমা চলেছে, চলেছে যুদ্ধ-বিগ্রহও সেসবের কিছুই তিনি জানেন না এটা ভাবার কোন যুক্তি নেই। তাই ধরে নিতে হবে যে তিনি জেনে শুনেই প্রকৃত ইতিহাসকে গোপন করে উপরোক্ত মিথ্যাচার করেছেন। আর এই মিথ্যাচারের জন্য তিনি একা দায়ীও নন, পূর্ব পুরুষ ভুবন মোহন রায়ের সময় থেকে ইতিহাস নিয়ে যে মিথ্যার অবতারণা করা হয়েছিল অধস্তন পুরুষ হিসেবে ব্যারিস্টার দেবাশীষ রায় তার প্রতিধ্বনিই করেছেন মাত্র।